Diari Oficial de la Generalitat Valenciana


Sumari del DOGV 5520, del 25-05-2007 (2007/6373)

RESOLUCIÓ de 3 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni d'assistència jurídica entre el Consell de la Generalitat i l'Institut Valencià de Conservació i Restauració de Béns Culturals.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5520

Data del DOGV
:   25-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6373


Data del document
:   03-05-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Institut Valencià de Conservació i Restauració de Béns Culturals
    * assessor jurídic
    * institució pública
    * cooperació administrativa

RESOLUCIÓ de 3 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni d'assistència jurídica entre el Consell de la Generalitat i l'Institut Valencià de Conservació i Restauració de Béns Culturals. [2007/6373]  
Subscrit, després de la tramitació prèvia reglamentària, entre el Consell de la Generalitat (Presidència de la Generalitat, Advocacia General) i l'Institut Valencià de Conservació i Restauració de Béns Culturals (dependent de la conselleria de Cultura, Educació i Esport), el 22 de novembre de 2006, un Conveni d'assistència jurídica, i d'acord amb els criteris d'oportunitat al·legats per l'òrgan gestor (Advocacia General de la Generalitat), cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0177/2007, i que figura com a annex d'esta resolució.  
València, 3 de maig de 2007. La directora general de Relacions amb les Corts i Secretariat del Govern: Angélica Such Ronda.  
Conveni d'assistència jurídica entre el Consell (Presidència de la Generalitat, Advocacia General) i l'Institut Valencià de Conservació i Restauració de Béns Culturals (dependent de la conselleria de Cultura, Educació i Esport).  
València, 22 de novembre de 2006  
Reunits  
D'una part, Víctor Campos Guinot, vicepresident del Consell, que actua en nom i representació del Consell, facultat per a este acte en funció del que disposa l'Acord del Consell de la Generalitat, d'11 de febrer de 2005.  
D'una altra, Carmen Pérez García, directora-gerent de l'Institut Valencià de Conservació i Restauració de Béns Culturals (d'ara en avant IVCRBC), anomenada en el dit càrrec per Resolució de 15 de febrer de 2005, del president de l'Institut Valencià de Conservació i Restauració de Béns Culturals, facultada per a subscriure el present conveni en funció de les atribucions conferides en l'article 10.1.b) de la Llei 5/1999, de 9 d'abril, de Creació de l'Institut Valencià de Conservació i Restauració de Béns Culturals.   
Manifesten  
Primer. L'Advocacia General de la Generalitat, integrada en la Secretaria Autonòmica de Política Institucional de la Presidència de la Generalitat, és el centre directiu que té legalment atribuïdes les competències d'assessorament en dret i representació i defensa en juí de la Generalitat. A estos efectes, l'Advocacia General disposa dels elements personals i mitjans materials adequats per a dur a terme la dita funció.  
Segon. L'IVCRBC, està interessat que l'Advocacia General de la Generalitat li preste assistència jurídica, amb la mateixa extensió i en els mateixos termes en què li la proporciona al Consell de la Generalitat.  
Tercer. Que, a fi de regular les condicions de prestació d'esta assistència jurídica en la forma prevista per l'ordenament jurídic, els compareixents subscriuen el present conveni, d'acord amb les següents:  
Clàusules  
Primera. De conformitat amb el que disposa l'article 7.2 de la Llei 10/2005, de 9 de desembre, d'Assistència Jurídica a la Generalitat, per mitjà de la subscripció del present conveni, l'Advocacia General de la Generalitat prestarà assistència jurídica a l'IVCRBC per mitjà dels lletrats integrats en el dit òrgan. L'assistència jurídica comprendrà tant l'assessorament en dret, a través dels lletrats de l'Advocacia General adscrits a la conselleria de Cultura, Educació i Esport, com la representació i defensa en juí davant de qualssevol ordes jurisdiccionals, per mitjà dels servicis de l'Advocacia General, en els mateixos termes previstos per a l'assistència jurídica al Consell de la Generalitat.  
L'assistència jurídica a què es referix el present conveni està sotmesa plenament a les normes del dret administratiu, sense que afecte les relacions de servici del personal adscrit a l'Advocacia General de la Generalitat.  
Segona. Sense perjuí del que disposa la clàusula anterior, L'IVCRBC es reserva la facultat de ser assessorat, representat i defés per advocat, i si és el cas, procurador especialment designats a este efecte d'acord amb les normes processals comunes, sense perjuí que l'assistència jurídica externa que, si és el cas, vullga contractar-se, haja de subjectar-se a les condicions establides en l'article 4 de la Llei 10/2005, de 9 de desembre.  
Tercera. La petició d'informes jurídics es canalitzarà a través dels lletrats de l'Advocacia General adscrits a la conselleria de Cultura, Educació i Esport. La gestió dels expedients que comporten actuacions en qualsevol orde jurisdiccional, queda encomanada a la Direcció dels Servicis Contenciosos de l'Advocacia General de la Generalitat.  
Aquells expedients que hagen de donar lloc a autoritzacions de l'òrgan competent de l'IVCRBC per a demandar, querellar-se o interposar recursos o accions judicials, hauran de ser remesos prèviament, per al seu informe, a la Direcció dels Servicis Consultius de l'Advocacia General de la Generalitat.  
Quarta. Tots els òrgans de l'IVCRBC hauran de prestar la col·laboració precisa per a la realització de les funcions d'assistència jurídica requerides, amb la celeritat exigida en cada moment. A este efecte es designarà, per l'entitat, un representant de la mateixa que assumirà les funcions de coordinació i relació amb els lletrats de l'Advocacia General actuants.  
Quinta. El present conveni té una duració d'un any, no obstant això, s'entendrà prorrogat tàcitament si no hi ha denúncia expressa de qualsevol de les parts comunicada amb una antelació de tres mesos.  
Sexta. Com a contraprestació del servici d'assistència jurídica a què es referix el present conveni, l'IVCRBC satisfarà a l'Advocacia General de la Generalitat la quantitat 3.600 euros anuals pagadors per terceres parts en els cinc primers dies naturals dels mesos d'abril, agost i desembre de cada any, i serà actualitzada anualment d'acord amb la variació del IPC.  
La quantitat anual a acordar abans citada, podrà ser objecte de revisió al cap del primer any de vigència i de mutu acord entre les parts, en funció del nombre i la importància dels assumptes.  
La compensació a què es referix la present clàusula podrà generar crèdit pel seu import en els estats de despeses corresponent a la Presidència de la Generalitat. A este efecte, i una vegada acreditat l'ingrés en el Tresor Públic de la referida compensació econòmica, la conselleria d'Economia, Hisenda i Ocupació tramitarà l'oportú expedient de modificació pressupostària per tal concepte.  
Sèptima. En els processos en què existisquen condemnes en costes s'aplicaran les regles següents:   
- Quan el condemnat en costes siga l'IVCRBC, correspondrà a este l'abonament de les causades a la part contrària.  
- Quan la condemnada en costes siga la part contrària, l'import de les causades a l'IVCRBC, s'ingressarà a favor de l'Advocacia General, donant la destinació i amb els efectes previstos en la clàusula anterior.  
Octava. El present conveni té naturalesa administrativa. El coneixement de totes les qüestions que puguen sorgir entorn de la seua interpretació, modificació, resolució i efectes correspondrà a la jurisdicció contenciosa administrativa.  
I perquè conste, i en prova de conformitat, firmen el present conveni en dos exemplars en el lloc i la data indicats en l'encapçalament.  
El vicepresident delConsell,  
VÍCTOR CAMPOS GUINOT  
La directora del IVCRBC,  
CARMEN PÉREZ GARCÍA